మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
సెలక్ట్ చేయాలంటే ‘కోర్కెలు’ తీర్చాల్సిందేనా?
యువ క్రికెటర్లను జట్టులోకి తీసుకోవాలంటే తమ సెక్స్ కోర్కెలు తీర్చాలంటూ సెలక్టర్లు వారి తల్లులను కోరుతున్నారని లోధా కమిటీ కార్యదర్శి నారాయణన్ తీవ్రంగా విమర్శించారు.
TNN | Updated:
Aug 25, 2016, 10:55AM IST
బీసీసీఐపై లోధా కమిటీ కార్యదర్శి గోపాల్ శంకర్‌నారాయణన్ తీవ్ర విమర్శలు చేశారు. యువ క్రికెటర్లను ఎంపిక చేయాలంటే తమ లైంగిక వాంఛ తీర్చాలంటూ వారి తల్లులను అడుగుతున్నారంటూ నారాయణన్ చేసిన విమర్శలు తీవ్ర దుమారాన్ని రేపుతున్నాయి. సెలక్టర్లు తప్పు చేస్తున్న విషయం తెలిసినప్పటికీ.. బీసీసీఐ మాత్రం స్పందించడం లేదని ఆయన విమర్శించారు. తప్పు చేస్తున్న సెలక్టర్లపై చర్యలు తీసుకోవడం లేదంటూ ఆయన బీసీసీఐని తప్పుబట్టారు. శంకర్ నారాయణన్ వ్యాఖ్యలను ఖండిస్తున్నట్లు బీసీసీఐ కార్యదర్శి అజయ్ షిర్కే తెలిపారు. ఆయన చేసిన ఆరోపణల్లో వాస్తవం లేదని, అవన్నీ అర్థరహితమని ఆయన చెప్పుకొచ్చారు. బీసీసీఐ చరిత్రలోనే ఇప్పటివరకూ ఇలాంటి ఉదంతం జరిగినట్టు తమ దృష్టికి రాలేదని ఆయన తెలిపారు. నారాయణన్‌ చేసిన విమర్శల గురించి ఆయన బీసీసీఐ బాస్ అనురాగ్ ఠాకూర్ మెయిల్‌ చేశారు.
మ్యాచ్‌ ఫిక్సింగ్‌, అవినీతి ఆరోపణల నేపథ్యంలో బీసీసీఐలో ప్రక్షాళన కోసం జస్టిస్‌ లోధా కమిటీ ఏర్పాటైన సంగతి తెలిసిందే. వాస్తవానికి ఈ కమిటీతో ఆగష్టు 9న బీసీసీఐ అధ్యక్షుడు సమావేశం కావాల్సి ఉంది. కానీ ఎంపీగానూ బాధ్యతలు నిర్వహిస్తున్న అనురాగ్ ఠాకూర్.. పార్లమెంట్ సమావేశాల కారణంగా ఈ మీటింగ్‌కు హాజరు కాలేకపోయారు. దీంతో బీసీసీఐ కార్యదర్శి అజయ్ షిర్కే ఒక్కరే ఈ మీటింగ్‌లో పాల్గొన్నారు. కాసేపట్లో సమావేశం ముగుస్తుందనగా నారాయణన్ సెలెక్టర్లపై ఈ తరహా వ్యాఖ్యలు చేశారు. సెలక్టర్లు అవినీతి, అక్రమాలకు పాల్పడుతున్నప్పటికీ బీసీసీఐ ఉదాసీనంగా వ్యవహరిస్తోందని కూడా నారాయణన్‌ విమర్శించారు. ఈ సమావేశానికి సంబంధించిన 14 పాయింట్ల నివేదికను ఆయన ఠాకూర్‌కు మెయిల్‌ చేశారు. వాటిలో లైంగిక ఆరోపణలతోపాటు, సెలక్టర్ల తీరును నారాయణన్ తప్పుబట్టిన అంశాలు కూడా ఉన్నాయి.